Deg tezwert n weḥric-aki amenzu, newwi-d awl s telqey ɣef unamek n yenzi d wazal i yesɛa deg tmetti taqbaylit, nenna-d d akken ṣṣenf-aki n talɣa tawezlant d yiwet n tgejdit ɣef i tbed tsekla taqbaylit tamensayt, ama deg tallit-nni n timawit, ama deg tallit-aki n tira. Inzi xas wezzil, azal-is deg tmetti meqqer imi yessishil adiwni ger yemdanen acku yesseqrab tiktiwin ɣer wid d-yesmaḥsisen, tin yernan ɣur-s yesseḥbibir ɣef tutlayt ur tnegger ara imi talɣiwin-aki tiwezlanin, yeshel atent-ḥefḍen imdanen, ayaki yettak afud i wallaɣ ad yecfu ɣef imeslayen iqburen i yellan deg yenzan.